બેંગાલુરુ- કર્ણાટકમાં હવે સરકાર રચવા ભાજપ અને કોંગ્રેસમાં મુખ્ય જંગ શરુ થઈ છે. જોકે આ પરિણામ કોંગ્રેસની ધારણાથી તદ્દન વિપરિત આવ્યા છે. અને રાહુલ ગાંધી અને કોંગ્રેસ પાર્ટીને ફરી એકવાર આત્મચિંતન કરવા મજબૂર કર્યાં છે. કર્ણાટકના પરિણામ બાદ હવે 2019ની લોકસભાની ચૂંટણી માટે રાહુલ ગાંધી કોંગ્રેસ પાર્ટીનું નેતૃત્વ કરવા કેટલા સક્ષમ છે તે અંગે પણ પાર્ટીમાં અંદરખાને સવાલો ઉભા થવા લાગ્યા છે. ગોવા, મણિપુર અને મેઘાલયમાં સરકાર રચવામાં બેદરકારી અને સુસ્તી દર્શાવ્યા બાદ હવે કોંગ્રેસ પાર્ટી કર્ણાટકમાં આ વખતે કોઈ લાપરવાહી નથી કરવા ઈચ્છતી. અને કર્ણાટકમાં સરકાર બનાવવા કોંગ્રેસ એટલીજ સતર્ક જણાઈ રહી છે જેટલી અન્ય રાજ્યોમાં ભાજપ જોવા મળી છે.